寄于忠父先生  其二
作者：袁說友
朝代：宋

paragraphs: 詩來已報平安好，猶恨得公詩不早。
忽聞單舸下滄浪，却喜此翁元未老。
折腰耐辱來皇州，大手妙割無鷄牛。
平生拄腹五千卷，百未一究真難休。
我昔從之曾竭蹶，刮眼期公空歲月。
老來猶足舉千鈞，豈是周郎獨英發。
苕溪獵獵蘋花風，溪樓萬瓦如鋪筒。
未須黄帽催歸去，尊酒一笑期君同。